โหนกระแส

โหนกระแส เป็นรายการโทรทัศน์ประเภททอล์กโชว์เชิงข่าว ที่มีเนื้อหาเกี่ยวกับประเด็นทางสังคม ดำเนินรายการโดย หนุ่ม - กรรชัย กำเนิดพลอย ผลิตโดย บริษัท ดีคืนดีวัน จำกัด ของกรรชัย ร่วมกับฝ่ายข่าว ช่อง 3 เอชดี เริ่มออกอากาศครั้งแรกทางช่อง 3 เอสดี เมื่อวันที่ 5 มิถุนายน พ.ศ. 2560 ก่อนย้ายมาออกอากาศทางช่อง 3 เอชดี ตั้งแต่วันที่ 1 ตุลาคม พ.ศ. 2562 ปัจจุบันออกอากาศทุกวันจันทร์ - ศุกร์ เวลา 12:30 - 13:30 น. นอกจากนี้ยังเผยแพร่คู่ขนานผ่านช่องทางเฟซบุ๊ก ยูทูบและติ๊กต็อกของโหนกระแสอีกด้วย
ประวัติ.
หนุ่ม - กรรชัย กำเนิดพลอย เริ่มจัดรายการประเภททอล์กโชว์ที่มีเนื้อหาเกี่ยวกับประเด็นทางสังคม ตั้งแต่ยุคทีวีดิจิทัลราว พ.ศ. 2557 เริ่มที่ช่อง 8 ในเครืออาร์เอส ในชื่อรายการ "ปากโป้ง" ซึ่งหนุ่มทำเป็นระยะเวลานาน 4 ปี จนเมื่อหนุ่มได้ย้ายมาทำงานทางช่อง 3 จึงนำรูปแบบรายการนี้มาด้วย โดยในช่วงที่ย้ายช่องนั้น มีกระแสข่าวว่าเกิดความขัดแย้งระหว่างหนุ่มกับสุรชัย เชษฐโชติศักดิ์ ประธานบริษัทอาร์เอส แต่ภายหลังสถานีโทรทัศน์ช่อง 8 ออกมาแจ้งว่าต้องการผลิตรายการเอง
รายการ "โหนกระแส" เริ่มออกอากาศครั้งแรกทางช่อง 3 เอสดี เมื่อวันที่ 5 มิถุนายน พ.ศ. 2560 พร้อมทั้งฝ่ายข่าวของช่อง 3 ยังมอบหมายให้หนุ่มควบตำแหน่งผู้ประกาศข่าวในรายการ "เที่ยงวันทันเหตุการณ์" ทางช่อง 3 เอชดีเพิ่มด้วย ต่อมามีการปรับเปลี่ยนเวลาและเพิ่มวันออกอากาศ จากเดิมรายการออกอากาศ 4 วัน คือวันจันทร์ถึงวันพฤหัสบดี เวลา 20.30-21.00 น. มาเป็นวันจันทร์ถึงศุกร์ เวลา 17.20-18.00 น. และได้ย้ายเวลามาอยู่ในช่วง 13.30-14.10 น. ตั้งแต่ 2 กรกฎาคม พ.ศ. 2561 และต่อยอดออกมาจัดรายการ "โหนกระแส แต่เช้า" ทางช่อง 3 เอชดี ในวันอาทิตย์ เวลา 07.20 น.
หลังการคืนใบอนุญาต ทำให้ช่อง 3 เอสดี ออกอากาศครั้งสุดท้ายเมื่อวันที่ 30 กันยายน พ.ศ. 2562 รายการ "โหนกระแส" จึงได้ย้ายมาออกอากาศทางช่อง 3 เอชดี ตั้งแต่วันที่ 1 ตุลาคม พ.ศ. 2562 เวลา 12.20-12.45 น. ก่อนที่ตั้งแต่วันที่ 1 กันยายน พ.ศ. 2563 จะเพิ่มเวลาเป็น 12:40 – 13:30 น.
รูปแบบรายการ.
"โหนกระแส" เป็นรายการโทรทัศน์ประเภททอล์กโชว์เชิงข่าว มีพิธีกรดำเนินรายการคนเดียวคือ หนุ่ม - กรรชัย กำเนิดพลอย เพื่อไม่ให้การสัมภาษณ์สะดุด เพราะการมีพิธีกรหลายคนอาจจะมีการถามในมุมมองประเด็นที่แตกต่างกันไปในสถานการณ์จริง เนื้อหาเกี่ยวกับประเด็นทางสังคมที่กำลังเป็นกระแสในขณะนั้น รายการมักเชิญแขกรับเชิญเป็นการเชิญบุคคลจากทั้งสองฝั่งที่กำลังมีประเด็น มานั่งพูดคุยกันต่อหน้าเพื่อหาข้อสรุป และให้ผู้ชมได้ฟังเนื้อหาจากทั้งสองฝ่ายอย่างครบถ้วน โดยจุดประสงค์ของรายการ หนุ่มระบุว่าต้องการทำรายการ "โหนกระแส" ให้เป็นกระบอกเสียงของสังคมที่ทุกคนสามารถพึ่งพาได้ เช่น ช่วยไกล่เกลี่ยเรื่องให้
การตอบรับ.
จากข้อมูลเดือนมีนาคม พ.ศ. 2565 "โหนกระแส" เป็นรายการที่ทำเรตติ้งสูงสุดเมื่อเทียบกับรายการที่ออกอากาศในช่วงเดียวกัน อีกทั้งมีการใส่แฮชแท็ก #โหนกระแส ก็มักติดเทรนด์อันดับ 1 ของทวิตเตอร์ ในช่วงเวลาที่ออกอากาศ ตอนที่มีเรตติ้งสูงสุดคือเมื่อ วันที่ 28 กุมภาพันธ์ พ.ศ. 2565 ที่ออกอากาศเกี่ยวกับการเสียชีวิตของภัทรธิดา พัชรวีระพงษ์ เรตติ้งอยู่ที่ 1.32 ส่วนของดูย้อนหลังผ่านทางยูทูบ มียอดการรับชมสูงถึง 4.7 ล้านครั้ง ภายในเวลาเพียง 19 ชั่วโมงเท่านั้น โดยจนถึงวันที่ 4 มีนาคม พ.ศ. 2565 มีการผู้รับชมแล้วกว่า 9 ล้านครั้ง
อย่างไรก็ตาม "โหนกระแส" เคยนำเสนอเนื้อหาที่ไม่เหมาะสมอยู่บ่อยครั้ง จึงถูกคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สั่งระงับการออกอากาศ 1 วัน ในวันที่ 7 มิถุนายน พ.ศ. 2567 โดยได้นำรายการ "โหนกระป๋อง" ที่ดำเนินรายการหลักโดยกพล ทองพลับ มาออกอากาศแทนในวันดังกล่าว (ปัจจุบันรายการ "โหนกระป๋อง" ออกอากาศเป็นระยะ ๆ ทางช่องยูทูบของรายการโหนกระแส)
ความสำเร็จของรายการ.
เนื่องจากรายการ "โหนกระแส" เป็นรายการที่ได้รับความนิยมเป็นอย่างมากในตลอดระยะเวลาของการออกอากาศ ทั้งที่เป็นกระแสทั้งในโทรทัศน์ และโลกออนไลน์ ผู้จัดละครโทรทัศน์บางรายจึงตัดสินใจนำรายการโหนกระแสเข้าไปเป็นส่วนหนึ่งของฉากในละครโทรทัศน์ เช่น "เขาวานให้หนูเป็นสายลับ" ที่มีการสัมภาษณ์ปาริธ ทิมทอง ที่รับบทตัวละครเผด็จ (ซึ่งเป็นบทเดิมที่หนุ่มเคยแสดงเมื่อปี พ.ศ. 2534), "ซุปตาร์2550" และ "เกมรักทรยศ"
วัฒนธรรมสมัยนิยม.
โหนกระแสถูกนำไปล้อเลียนโดยพสุ หล่อเพ็ญศรี (PASULOL) ในการ์ตูนสั้นของเขา "กุ่ย นาย ฮอล และชีวิตติดหน่วง" ผ่านทางแพลตฟอร์มยูทูบเมื่อเดือนสิงหาคม พ.ศ. 2567 โดยรายการโหนกระแสถูกล้อเลียนเป็นรายการชื่อว่า "เถียงทันหน่วง" และหนุ่ม กรรชัย พิธีกรรายการ ถูกล้อเลียนเป็นตัวละครชื่อว่า "หน่วง" โดยวิดีโอดังกล่าวได้รับความนิยมจนเป็นวิดีโอในหมวดทั่วไปที่ได้รับความนิยมสูงสุดของยูทูบประเทศไทยประจำปี พ.ศ. 2567